毛滂
隋堤采蕈
老夫少时性豪侈，颇复慨想诸公子。
家徒四壁不自怜，客来笑呼客且止。
牧羊幸得时击鲜，种秫足救瓶罍耻。
萍虀豆粥何足数，红粱雀黍屡登匕。
老来百呼无一诺，空瓢但酌三江水。
侍祠何功费太他，月赐万钱良过矣。
秋采菊英春采荠，岁月无忧三百指。
西湖两年相慰藉，东风为长莼丝紫。
年来吏满官有程，退无可耕那得已。
晓猿夜鹤谢游从，笔床茶灶供行李。
异时浮家淮海上，鱼暇舟量贱无比。
白鱼截玉数尺长，本不论钱数鲂鲤。
只今寸鳞乃许价，无鱼自应相贵尔，
谓当此行且空饭，弹铗而歌绕淮市。
谁知一饱不足虑，造物尚得相料理。
榆堤雨润风力和，老杨出菌雏骈觜。
轮囷长芽长云叶，磊落小丛攒玉蕊。
呼儿采掇归自烹，不遣辛酸乱清美。
五芝风味均茵凭，八珍品自当奴婢。
不贪俎豆逐驽马，肯同腥羶怒蝼蚁。
君看五鼎或杀身，未如老杨饥足恃。
后逢枯朽慎重勿薪，太和蒸之有如此。